Skaidrojums par projekta ietvaros attiecināmajām sadarbības partneru iekšzemes komandējumu izmaksām - degvielai, naktsmītnēm un dienas naudai

Intervencē ir attiecināmas iekšzemes komandējumu izmaksas (MK Noteikumu 613* 53.1.5. apakšpunkts) atbilstoši Finanšu ministrijas izstrādātajām metodikām:
- izdevumiem par viesnīcu (naktsmītni) un dienas naudu Latvijas teritorijā “Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas "Izaugsme un nodarbinātība" īstenošanai"
 https://www.esfondi.lv/normativie-akti-un-dokumenti/2021-2027-planosanas-periods/vienas-vienibas-izmaksu-standarta-likmes-aprekina-un-piemerosanas-metodika-iekszemes-komandejumu-izmaksam-darbibas-programmas-izaugsme-un-nodarbinatiba-un-eiropas-savienibas-kohezijas-politikas-programmas-2021-2027-gadam-istenosanai;
- 1 km degvielas izmaksām "Vienas vienības izmaksu standarta likmes aprēķina un piemērošanas metodika 1 km izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai" 
https://www.esfondi.lv/normativie-akti-un-dokumenti/2021-2027-planosanas-periods/vienas-vienibas-izmaksu-standarta-likmes-aprekina-un-piemerosanas-metodika-1-km-izmaksam-darbibas-programmas-izaugsme-un-nodarbinatiba-un-eiropas-savienibas-kohezijas-politikas-programmas-2021-2027-gadam-istenosanai.

· Izmaksas par viesnīcu (naktsmītni) un dienas naudu Latvijas teritorijā

Izdevumu par viesnīcu (naktsmītni) un dienas naudu Latvijas teritorijā pamatojošais dokuments ir rīkojums par komandējumu, kurā norādīts komandējuma dienu skaits un vieta, uz kuru persona tiek sūtīta komandējumā, un komandējuma mērķis. Ja rīkojumā par komandējumu netiek norādīta visa nepieciešamā informācija, tad rīkojumam par komandējumu jāpievieno pasākuma vai semināra darba kārtība vai apraksts, lai var gūt pārliecību par komandējuma mērķa atbilstību konkrētā projekta ietvaros.

Izdevumiem par viesnīcu (naktsmītni) Latvijas teritorijā vienas vienības izmaksu standarta likme noteikta:
· viena diennakts naktsmītnē Rīgā = 101,00 EUR;
· viena diennakts naktsmītnē citās apdzīvotās vietās = 60,00 EUR.
Vienas vienības likmes par vienu diennakti naktsmītnē piemērošanas formula: 
K = V x D 
K = kopējais attiecināmo izmaksu apmērs par naktsmītni
V = vienas vienības izmaksu standarta likme par vienu diennakti naktsmītnē
D = naktsmītnē pavadīto diennakšu skaits (naktsmītņu vienas vienības izmaksu standarta likme tiek piemērota faktisko komandējuma diennakšu skaitam)

Izdevumiem par katru komandējuma dienu vienas vienības standarta likme noteikta - 8.00 EUR (pamatojoties uz MK noteikumu Nr.969** 21.2. punktu).
Vienas vienības likmes par katru komandējuma dienu piemērošanas formula: 
K = N x M 
K = kopējais attiecināmo komandējuma dienas naudas izmaksu apmērs 
N = komandējuma dienas nauda par vienu komandējuma dienu 
M = komandējuma dienu skaits (dienas naudas vienas vienības izmaksu standarta likme tiek piemērota faktisko komandējuma dienu skaitam)




· Izdevumi par 1 km degvielas izmaksām 

Informējam, ka ir mainījusies vienas vienības izmaksu standarta likmes aprēķina un piemērošanas metodika attiecībā uz transporta izmaksām (1 km). Jaunā standarta likme ir 0,16 EUR/km. 

Vienas vienības izmaksu attiecināšana un apmaksa sadarbības partneriem balstās uz nobraukto 1 km, kā apliecinājumu darbībām Lauku atbalsta dienestā jāiesniedz maršruta lapa vai līdzvērtīgs dokuments, kurā norādīts maršruts un nobraukto kilometru kopsumma. Nobraukto km skaitu ar vieglo transportlīdzekli pārbauda, izmantojot tīmekļa vietni https://www.google.com/maps/  vai http://www.balticmaps.eu/ .

Vienas vienības likme vieglajam transportlīdzeklim par nobraukto 1 km ir 0,16 EUR/km.

Papildus 1 km izmaksām var pieskaitīt kompensācijas izmaksas, ko darba devējs darbiniekam izmaksā sakarā ar darbiniekam piederoša personiskā transportlīdzekļa (kas atbilstoši darba līgumam tiek izmantots darba vajadzībām) nolietošanos - 0,04 EUR apmērā par katru nobraukto kilometru, bet ne vairāk kā 57 EUR mēnesī.
Sadarbības partneru izmaksas par iekšzemes komandējumiem tiek aprēķinātas, piemērojot šādu formulu: 
K1 = V1 x km 
K1 = kopējais attiecināmo izmaksu apmērs par nobraukto km skaitu 
V1 = vienas vienības izmaksu standarta likme par nobrauktu 1 km
km = projektā nobraukto km skaits 

Piemērs: 
Attiecināmās izmaksas par degvielu 2026. gada maijā un jūnijā, ja projekta vajadzībām maijā nobraukti 210,9 km (50,9 km + 69,5 km + 90,5 km) un jūnijā nobraukti 240,2 km (90,4 km + 50,2 km + 99,6 km): 
1) 0,16 EUR x 210,9 km (kopā maijā nobrauktie km) =  33,74 EUR attiecināmas degvielas izmaksas par 2026. gada maiju.
2) 0,16 EUR x 240,2 km (kopā jūnijā nobrauktie km = 38,43 EUR attiecināmas degvielas izmaksas par 2026. gada jūniju. 
 
! Vēršam uzmanību, ka Lauku atbalsta dienestam ir tiesības izlases veidā pieprasīt atbalsta saņēmējam citus izmaksu pamatojošos dokumentus (piemēram, rīkojumu par iekšzemes komandējumu, komandējuma pārskatu, rēķinu par viesnīcu, maksājuma uzdevumu par izmaksāto dienas naudu, transporta izmantošanas patapinājuma līgumu un citus dokumentus), kas pamato maksājuma pieprasījumā sniegto informāciju, ja ir nepieciešams gūt pārliecību par izmaksu saistību ar konkrēto projektu vai ja ir radušās aizdomas par negodīgu rīcību maksājuma pieprasījuma sagatavošanas procesā. Izmaksu pamatojošie dokumenti finansējuma saņēmējam jāglabā atbilstoši nacionālo normatīvo aktu par grāmatvedības dokumentu uzglabāšanu prasībām. 




* 24.10.2023. Ministru kabineta noteikumi Nr. 613 “Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Atbalsts Eiropas Inovāciju partnerības darba grupu projektu īstenošanai" atklātu projektu iesniegumu konkursu veidā 2023.-2027.gada plānošanas periodam”
** 12.10.2010. Ministru kabineta noteikumi Nr.969 “Kārtība, kādā atlīdzināmi ar komandējumiem saistītie izdevumi”

2

